钦定古今图书集成/历象汇编/乾象典/第021卷 > 坤舆图说 > 《系包考》明·孙昭
## 钦定古今图书集成/历象汇编/乾象典/第021卷 > 坤舆图说 > 《系包考》明·孙昭

孙子间取《六壬书》观之，以宣节劳佚，在京师时，谓其
与阴阳家说等耳。今则辨其大指，殊非阴阳家所同。
即夫“系包”之说，乃京房之所不稽者焉。其论五行，一
曰“水，其系包在巳，其胎在午，其养在未，其生在申，其
沐浴在酉，其冠带在戌，其临官在亥，其帝旺在子，其
衰老在丑，其病在寅，其死在卯，其墓在辰。”于火则曰：
“其系包在亥”，于木则曰“其系包在申”，于金则曰“其系
包在寅。”凡巳申亥寅各称系包之所。盖五行即墓矣，
其生也必有萌药焉。故始有所系，而继之以胎，盖五
行无绝理也。《阴阳书》五行十二位，以长生、沐浴、冠带、
临官、帝旺、衰、病、死、墓、绝、胎养配于子丑十二辰，为五
行之终始，则其曰绝者，谬甚矣。或其“系、包”二字之讹，
如帝虎亥豕，则“止”讹本字，此则合二字为讹耳。其弗
谅矣乎？《黄帝经》五行十二变，曰生、曰浴、曰官、曰臣、曰
君、曰委、曰病、曰死，曰藏，曰止，曰浑，曰育。盖！止者，系包
也，浑者，胎也，育者，养也。古语有之曰：人之府三焦，丈
夫以藏精，女子以系包。系包，此胎之所以凝也。其说
尤较明著云。